《与用章戴生同度淡竹岭夜宿山家》
元代·柳贯

一溪屡涉溪流浅，廿里穷源临绝巘。云间仄径细如萦，霜后枯绝齐若剪。

沙崩石烂阻危攀，磴断崖悬还斗转。已惊汗裌泫馀滋，更拟班荆息微喘。

未昏斜照白波沦，直下遥空青雾卷。粤初川岳各流形，自是阴阳始昭辨。

谁开壑谷通片云，重为封圻制钩键。神工使解铲崔嵬，世路何庸增连蹇。

舍车未免役孱躯，支策聊将收胜践。枌榆连荫壮且衰，姻友关情行孰遣。

吾生已付一浮沤，此足宁堪几重趼。莫投山馆睡齁齁，雨撼窗扉灯晛晛。

寒鸡呼梦报诗成，旷怀直为朋知展。

作者简介：柳贯（1270年8月18日—1342年12月7日），字道传，婺州浦江人，元代著名文学家、诗人、哲学家、教育家、书画家。博学多通，为文沉郁春容，工于书法，精于鉴赏古物和书画，经史、百氏、数术、方技、释道之书，无不贯通。官至翰林待制，兼国史院编修，与元代散文家虞集、揭傒斯、黄溍并称“儒林四杰”。